Predkladacia správa

Návrh nariadenia vlády Slovenskej republiky, ktorým sa ustanovuje suma zahraničného príspevku, kategórie operácie v závislosti od miery rizík a ďalšie podrobnosti súvisiace s poskytovaním zahraničného príspevku, sa predkladá na základe splnomocňovacieho ustanovenia v § 24 ods. 5 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č. 474/2008 Z. z.
Cieľom predloženého návrhu nariadenia vlády Slovenskej republiky je upraviť zamestnancom, ktorí sa podieľajú na plnení úloh ozbrojených síl, vyslaným s ich súhlasom mimo územia Slovenskej republiky na účely humanitárnej pomoci, mierovej pozorovateľskej misie, vojenskej operácie alebo na účely plnenia záväzku z medzinárodnej zmluvy o spoločnej obrane proti napadnutiu (ďalej len „operácia“) poskytovanie zahraničného príspevku v závislosti od miery rizík a ďalšie podrobnosti súvisiace s poskytovaním zahraničného príspevku, obdobne ako profesionálnym vojakom ozbrojených síl Slovenskej republiky vyslaným mimo územia Slovenskej republiky na rovnaké účely.
Návrh nariadenia vlády Slovenskej republiky je v súlade s Ústavou Slovenskej republiky, zákonmi, ostatnými všeobecne záväznými právnymi predpismi, ako aj  s medzinárodnými zmluvami, ktorými je Slovenská republiky viazaná. 
Návrh nariadenia vlády Slovenskej republiky predpokladá dopad na verejné financie len v prípade vyslania zamestnancov do operácie; nepredpokladá dopad na životné prostredie,  zamestnanosť ani na podnikateľské prostredie.
Návrh nariadenia vlády Slovenskej republiky bol predmetom medzirezortného pripomienkového konania.
Návrh nariadenia vlády Slovenskej republiky 3. marca 2009 prerokovala Legislatívna rada vlády Slovenskej republiky. Uplatnené pripomienky boli do návrhu nariadenia vlády Slovenskej republiky zapracované.
Návrh nariadenia vlády Slovenskej republiky sa predkladá bez rozporov.